હાલના અમરેલી પ્રાંતના કેટલાક હાલના પ્રદેશોમાં અમરેલી, દામનગર, ભીમકટા (પેટા), ધારી, ખાંભા(પેટા), કોડિનાર અને રતનપુર(પેટા) મહાલનો સમાવેશ થાય છે, જે બધા ૧૯૪૯માં વડોદરા રાજયના ભાગ હતા. ૧૯૪૯માં વડોદરા રાજયના બીજા ભાગો સાથે અમરેલી પ્રાંત મુંબઈ રાજયમાં ભેળવી દેવામાં આવ્યો. આમ, હાલનો અમરેલી જિલ્લો જુદા-જુદા દરજજાના અને કદના કેટલાય દેશી રાજયોમાંથી બનાવવામાં આવ્યો છે. ભૂતપૂર્વ વડોદરા રાજયના અમરેલી પ્રાંત ઉપરાંત આ જિલ્લામાં ભૂતપૂર્વ ભાવનગર અને જુનાગઢ રાજયોના કેટલાક પ્રદેશો, જાફરાબાદ, લાઠી, ડેડાણ, બગસરા, ચરખા, લાખાપાદર, વાંકિયા, કોટડાપીઠા, ગરમલી નાની – મોટી, જામકા, વડિયા, થાણાદેવળી, અમરાપુર, અને બાબરાની જાગીરોનો સમાવેશ થાય છે. બિલખા, જેતપુર અને ભેંસાણ જેવા પડોશના ભૂતપૂર્વ રાજયોના કેટલાક ગામો પણ આ જિલ્લામાં ભેળવવામાં આવ્યા છે.